DA Den Europæiske Unions Tidende L 139/1

RÅDETS FORORDNING (EU) Nr. 479/2013

af 13. maj 2013

om frafald af kravet om indgivelse af summariske indgangs- og udgangsangivelser for EU-varer, der krydser Neumkorridoren

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til traktaten om Kroatiens tiltrædelse, særlig artikel 3, stk. 4,

under henvisning til akten om Kroatiens tiltrædelsesvilkår, særlig artikel 43,

under henvisning til forslag fra Europa-Kommissionen, og

ud fra følgende betragtninger:

(1) Den 9. december 2011 undertegnede Unionens medlemsstater og Kroatien traktaten om Kroatiens tiltrædelse af Den Europæiske Union (»tiltrædelsestraktaten«). I henhold til artikel 3, stk. 3, i tiltrædelsestraktaten træder den i kraft den 1. juli 2013 under forudsætning af, at alle ratifikationsdokumenter er blevet deponeret forud for denne dato.

(2) I henhold til artikel 2 i akten om Republikken Kroatiens tiltrædelsesvilkår samt om tilpasning af traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab (»akten om tiltrædelsesvilkårene«) er bestemmelserne i de oprindelige traktater og de retsakter, der er vedtaget af institutionerne før tiltrædelsen, bindende for Kroatien fra tiltrædelsesdatoen på de vilkår, som er fastsat i disse traktater og i akten om tiltrædelsesvilkårene.

(3) Området ved Neum (»Neumkorridoren«) er et sted, hvor Bosnien-Hercegovinas område når Adriaterhavskysten og derved adskiller området Dubrovnik fra resten af Kroatiens område. Turismebranchen har stor betydning for den lokale økonomi, som hovedsageligt består af små og mellemstore virksomheder, der er afhængige af vareforsyninger fra resten af Kroatiens område. Værdien af sådanne forsyninger overskrider normalt ikke 10 000 EUR pr. parti, og 89 % af disse varer har status som varer i fri omsætning på Kroatiens område.

(4) Artikel 43 i akten om tiltrædelsesvilkårene bestemmer, at Rådet med kvalificeret flertal på forslag af Kommissionen træffer afgørelse om de betingelser, ifølge hvilke kravet om en summarisk indgangs- eller udgangsangivelse kan frafaldes for de EU-varer, der krydser Neumkorridoren.

(5) I henhold til artikel 36a, 36b, 182a og 182b i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1) (»EF-toldkodeksen«), skal varer, der føres ind i eller forlader Unionens toldområde, være omfattet af en summarisk angivelse, som udarbejdes på forhånd, og som skal indgives elektronisk og indeholde de oplysninger, der er nødvendige for at gennemføre en risikoanalyse.

(6) På baggrund af den lokale økonomis særlige karakteristika er det hensigtsmæssigt at fastlægge regler for frafald af kravet om at indgive summariske indgangs- og udgangsangivelser for EU-varer, der krydser Neumkorridoren.

(7) Toldmyndighederne bør gennemføre risikoanalyse og kontrol af toldsikkerheden på grundlag af de data, der findes i den faktura og de transportdokumenter, der ledsager varerne.

(8) Den nuværende ordning fraviger princippet om elektronisk tilsendelse inden afgang og inden ankomst af sikkerheds- og sikringsdata, som er fastlagt med EF-toldkodeksen. For at sikre effektiv og virkningsfuld risikoanalyse og sikkerheds- og sikringsrelateret kontrol bør Kroatien sikre, at grænseovergangene ved Neumkorridoren har tilstrækkeligt mandskab og udstyr, og at der foretages tilstrækkelig kontrol.

(9) Når et parti ikke opfylder kravene i denne forordning, bør genindførsel af dette parti på Kroatiens område ikke tillades, medmindre der er foretaget en vurdering af de dermed forbundne risici, og der er truffet effektive og målrettede foranstaltninger på grundlag af en risikoanalyse.

(10) Ud over udvekslingen af oplysninger i sikkerheds- og sikringsøjemed i overensstemmelse med artikel 4g, stk. 2, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (2) bør Kroatien regelmæssigt inden for rammerne af den fælles risikoforvaltnings procedurer underrette Kommissionen om konstaterede uregelmæssigheder og i givet fald om foranstaltninger, der efterfølgende er vedtaget med hensyn til transport af varer tværs over Neumkorridoren.

(11) Gennemførelsen af denne forordning bør vurderes af Kommissionen senest to år efter Kroatiens tiltrædelsesdato —

VEDTAGET DENNE FORORDNING:

Artikel 1

Genstand og anvendelsesområde

Denne forordning fastlægger bestemmelserne for:

a) frafald af kravet om en summarisk udgangsangivelse for EU-varer, der forlader Kroatiens område for at krydse Neumkorridoren

b) frafald af kravet om en summarisk indgangsangivelse for EU-varer, der genindføres på Kroatiens område efter at have krydset Neumkorridoren.

Artikel 2

Definitioner

I denne forordning forstås ved:

1) »EU-varer«: de varer, der er defineret i artikel 4, nr. 7, i EF-toldkodeksen

2) »området Dubrovnik«: Dubrovnik og dets omgivende område på det af Kroatiens område, der af Neumkorridoren er adskilt fra Kroatiens hovedland

3) »Kroatiens hovedland«: Kroatiens område undtagen området Dubrovnik

4) »Neumkorridoren«: det område, som adskiller området Dubrovnik fra Kroatiens hovedland, og som er en del af Bosnien-Hercegovinas område

5) »toldmyndigheder«: Kroatiens toldmyndigheder ved grænseovergangene ved udgangen og indgangen til Neumkorridoren

6) »udførsel«: udførsel af varer fra enten området Dubrovnik til Kroatiens hovedland via Neumkorridoren eller fra Kroatiens hovedland til området Dubrovnik via Neumkorridoren

7) »genindførsel«: indførsel af varer til området Dubrovnik fra Kroatiens hovedland via Neumkorridoren eller til Kroatiens hovedland fra området Dubrovnik via Neumkorridoren.

Artikel 3

Frafald af kravet om indgivelse af en summarisk indgangs- eller udgangsangivelse

1. Der kræves ingen summarisk angivelse for EU-varer ved deres udførsel.

2. Der kræves ingen summarisk angivelse for EU-varer ved deres genindførsel.

Artikel 4

Betingelser for frafald af kravet

Artikel 3 anvendes kun, hvis følgende betingelser er opfyldt:

a) den samlede værdi af hvert parti EU-varer, som krydser Neumkorridoren, må ikke overskride 10 000 EUR eller det tilsvarende beløb i den lokale valuta

b) de i litra a) omhandlede varer, ledsages af fakturaer eller transportdokumenter, som: i) mindst indeholder de oplysninger, der er opregnet i artikel 317, stk. 2, første afsnit, i forordning (EØF) nr. 2454/93, og oplysninger om varernes samlede værdi ii) er påtegnet med officielle angivelser af toldmyndighederne ved udførslen iii) fremvises til toldmyndighederne med henblik på kontrol ved genindførslen.

Artikel 5

Toldkontrol

1. Toldmyndighederne kan udføre den risikoanalyse, der er forbundet med toldkontrollen af EU-varer, der krydser Neumkorridoren, ved hjælp af andre metoder end automatiserede databehandlingsteknikker.

2. Kroatien sikrer, at grænseovergangene til og fra dets område af varer, der krydser Neumkorridoren, råder over de nødvendige ressourcer, kontrolfaciliteter og kompetencer og det nødvendige udstyr for at sikre anvendelsen af denne forordning.

3. Ved udførsel skal toldmyndighederne:

a) fastsætte en tidsfrist inden for hvilken transporten af EU-varer tværs over Neumkorridoren skal være afsluttet

b) angive denne tidsfrist sammen med datoen for påtegnelsen af fakturaen eller transportdokumentet som omhandlet i artikel 4, litra b, nr. ii)

c) hvor de anser det for nødvendigt, forsegle det rum, der indeholder varerne, eller hver enkelt varepakke, som skal krydse Neumkorridoren.

4. Ved genindførsel skal toldmyndighederne:

a) gennemføre risikoanalyse primært i sikkerheds- og sikringsøjemed

b) kontrollere de fakturaer eller transportdokumenter, der ledsager varerne

c) kontrollere overholdelse af den tidsfrist, som er omhandlet i nærværende artikels stk. 3, litra a)

d) kontrollere, om forseglinger er blevet brudt, når sådanne er påsat i overensstemmelse med nærværende artikels stk. 3, litra c)

e) undersøge varerne fysisk, såfremt det er relevant

f) fjerne forsegling, såfremt det er relevant.

5. Konstaterer toldmyndighederne, at de i artikel 4 omhandlede krav ikke er blevet overholdt, tillades genindførsel af et sådant parti, hvis:

a) en effektiv risikoanalyse er blevet gennemført

b) toldmyndighederne på grundlag af resultaterne af den i litra a) omhandlede risikoanalyse har vedtaget effektive foranstaltninger, der er specifikt rettet mod at forebygge sikkerheds- og sikringsrelaterede risici.

Artikel 6

Information

Kroatien underretter til enhver tid Kommissionen om alle former for uregelmæssigheder, som konstateres i forbindelse med anvendelsen af denne forordning, og om konkrete foranstaltninger, der er truffet for at afhjælpe disse uregelmæssigheder, dog senest den 1. marts 2014.

Artikel 7

Rapport

Kommissionen forelægger en rapport for Rådet med en vurdering af anvendelsen af denne forordning, senest to år efter datoen for Kroatiens tiltrædelse.

Artikel 8

Ikrafttræden

Denne forordning træder i kraft med forbehold af ikrafttrædelsen af tiltrædelsestraktaten og da på datoen herfor.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 13. maj 2013. På Rådets vegne S. COVENEY Formand

(1) EFT L 302 af 19.10.1992, s. 1.

(2) EFT L 253 af 11.10.1993, s. 1.